1.202 burjassoters s’inscriuen, el primer dia de matrícula, en les Escoles Esportives Municipals 2022-23
2025-07-24

Les Escoles Esportives Municipals de Burjassot van obrir el seu període de matrícula el passat 6 de setembre i, aqueix mateix dia, un total de 1.202 veïns i veïnes, entre adults i infantils, es van matricular en alguna de les disciplines que ofereix el programa anual de promoció de l’esport que posa en marxa l’Ajuntament de Burjassot, des de la regidoria d’Esports, dirigida per Juan Gabriel Sánchez.

En dades totals, a data de 13 de setembre, les EDM compten amb un total de 1434 persones matriculades. De totes elles, s’han efectuat 871 matrícules de persones adultes, de les quals 309 són de persones majors de 65 anys, mentre que en la franja d’infantil, xiquets i xiquetes menors de 14 anys, s’han efectuat 563 matrícules. Cal destacar la superioritat de matrícules femenines, un total de 976 entre dones i xiquetes, enfront de les 458 matrícules per part del sexe masculí. D’altra banda 45 famílies quedaran exemptes de pagament per pertànyer a la categoria de família nombrosa especial, a la qual se li aplica un 100% de descompte del preu de la matrícula.

Quant a les disciplines esportives més demandades, el pilates, el ioga i el zumba segueixen al capdavant, amb molts dels grups oferits ja complets, així com la gimnàstica de majors de 60 anys, la matrícula dels quals un any més evoluciona a molt bon ritme. Entre les disciplines d’infantil, l’atletisme amb un únic de 40 places complet, el minibasket, l’esport base, la dansa clàssica, el patinatge, la gimnàstica rítmica i el futbol continuen sent de les més demandades pels xiquets i xiquetes de Burjassot.

L’Alcalde de Burjassot, Rafa García, ha destacat que “les Escoles Esportives Municipals és un dels nostres projectes transversals estrela i, cada any arribat setembre, és una satisfacció veure com la ciutadania respon a l’oferta d’esports que oferim, tant per a la infància i la joventut com per als adults i les persones majors. Que el primer dia de matrícula, més de 1.200 persones s’hagen inscrit en les EDM és una dada magnífica que ens espenta a continuar treballant per la promoció de l’esport i la salut de Burjassot. M’agradaria desitjar un bon curs a tots els esportistes que, un any més, han confiat en la nostra proposta esportiva”.

La matrícula de les EDM segueix oberta per als grups que encara queden places vacants. En aquells cursos que estiguen complets, continuen actives les llistes d’espera. Els cursos començaran dilluns que ve 3 d’octubre i finalitzaran el 21 de juny de 2023. El calendari de classes es regirà pel calendari escolar 2022/2023, contemplant també els dies festius municipals i els declarats festius a la Comunitat Valenciana. El 14 de febrer de 2023, s’obrirà un segon període de matrícula en els cursos en els quals hi haja places vacants, reduint-se el preu de la matrícula al 50%.